Cyberforsvaret

Cyberforsvaret er en driftsenhet i Forsvaret som er ansvarlig for å etablere og opprettholde Forsvarets handlingsrom i cyberdomenet – det digitale rom – og for å beskytte Forsvarets IKT-systemer mot digitale trusler fra militære og sivile aktører.

Organisasjonen består av vernepliktige mannskaper, lærlinger, militære og sivile, cyberteknikere og cyberingeniører samt operativt militært personell.

Cyberforsvaret ble offisielt etablert 18. september 2012 etter at regjeringen i langtidsplanen for Forsvaret hadde foreslått at avdelingen Forsvarets informasjonsinfrastruktur skulle endre navn til Cyberforsvaret og få status som egen forsvarsgren.

 Ledelse 
 Sjef 
 2012–2013: Roar Sundseth
 2013–2016: Odd Egil Pedersen
 2016–2017: Kurt Pedersen (midlertidig sjef)
 2017–2022: Inge Kampenes
 2022–: Halvor Johansen

 Sjefssersjant 
 2015–2023: Per Gøran Wilhelmsen
 2023–: Frode Tørres

 Oppgaver 
 Leverandør av IKT-tjenester, kommando- og kontrollsystemer og kommunikasjonsløsninger til Forsvarets avdelinger i inn- og utland.
 Drift og vedlikehold av Forsvarets landsdekkende kommunikasjonsinfrastruktur.
 Beskytte Forsvarets sambands- og IKT-systemer mot digitale trusler og cyberangrep. Cyberforsvaret har ikke ansvar for sivil infrastruktur, men kan yte bistand til aktører som har dette, slik som NorCERT.
 Opprettholde Forsvarets handlingsrom i cyberdomenet.
 Produsere spisskompetanse i form av militære datateknikere og cyberoperatører og ivareta Forsvarets behov for kompetanse gjennom konseptutvikling, kurs og utdanning.
 Være pådriver for digitaliseringen av Forsvaret.
 Være krav- og behovsstiller for nytt IKT-materiell i forsvarssektorens investeringsprosesser.

Avdelinger
Cyberforsvaret består av Cyberforsvarsstaben (CST) Cyberforsvarets CIS-regiment (CCR), Cyberforsvarets cybersikkerhetssenter (CSS), Cyberforsvarets IT-avdeling (CIT) og Cyberforsvarets base- og alarmtjenester (CBA).

 Cyberforsvarets CIS-regiment (CCR) 
Drifter Forsvarets nasjonale kommunikasjonsinfrastruktur, etablerer sambandssystemer for Forsvarets operasjoner nasjonalt og internasjonalt og støtter Forsvarets operasjoner med IKT-systemer. Gjennom Cyberforsvarets operasjonssenter leder CIS-regimentet også alle Cyberforsvarets taktiske operasjoner for Forsvarets operative hovedkvarter.

CCR har personell rundt om i Norge, men ledes i dag fra Kolsås utenfor Oslo. 01.08.2018 flyttes CIS-regimentets ledelse og Cyberforsvarets operasjonssenter til Jørstadmoen utenfor Lillehammer.

 Cyberforsvarets cybersikkerhetssenter (CSS) 
Cybersikkerhetssenteret er ansvarlig for sikkerhetsmessig overvåking av Forsvarets IKT- og sambandssystemer, for å hindre inntrenging i disse og stoppe cyberangrep mot Forsvaret. CSS er videre ansvarlig for å analysere cyberhendelser rettet mot Forsvaret og å iverksette nødvendige operative mottiltak for å sikre integriteten til Forsvarets IKT-systemer.

CSS er lokalisert på Jørstadmoen utenfor Lillehammer.

 Cyberforsvarets IT-avdeling (CIT) 
CIT har et helhetlig ansvar for utvikling, drift og vedlikehold av Forsvarets IT-tjenester og forvaltningssystemer. CIT har ansvar for å levere moderne og relevante IT-tjenester til Forsvaret, og sørger for fungerende kommando-, kontroll- og virksomhetsprosesser i fred, krise og krig. CIT er Forsvarets største IKT-miljø, og er en stor og viktig drivkraft i digitaliseringen av Forsvaret.

CIT blir ledet fra Kolsås i Bærum.

 Cyberforsvarets base- og alarmtjenester (CBA) 
CBA er ansvarlig for operasjonsstøtte til Cyberforsvarets avdelinger og for overvåking av Forsvarets våpentransporter og innbruddsalarmer knyttet til våpen- og ammunisjonslagre samt alarmer knyttet til HMS-hendelser. CBA er videre lokal koordinerende myndighet for Lillehammer og ansvarlig for basedriften på Jørstadmoen leir. 

CBA har sitt personell på Jørstadmoen leir og Haakonsvern Orlogsstasjon.

 Andre viktige aktører innen cyberområdet 
Nasjonal sikkerhetsmyndighet (NSM) varsler og håndterer dataangrep mot nasjonal kritisk infrastruktur. Nasjonal sikkerhetsmyndighets rolle er koordinerende, men også dels utøvende. 

Etterretningstjenestens ansvar er å forebygge og holde oversikt over trusler fra utlandet, mens politiet – spesielt PST og Kripos – har tilsvarende ansvar for innenlandske trusler og for å etterforske cyberkriminalitet. Etterretningstjenesten er fagmyndighet for cyberoperasjoner i Forsvaret, og har overordnet ansvar for å koordinere slike operasjoner.

Cyberforsvaret har ansvar for at militære datasystemer er sikre og bistår med kompetanse dersom sivile myndigheter ber om støtte. Cyberforsvaret har fagansvar for defensive cyberoperasjoner.

 Referanser 

Eksterne lenker

 Cyberforsvaret på forsvaret.no
 Cyberforsvaret på Facebook
 Cyberforsvaret på Instagram


kategori:Datasikkerhetsmyndigheter
Kategori:Datakrigføring